ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Μαρτίου 2005 για την τροποποίηση της απόφασης 2004/288/ΕΚ όσον αφορά την παράταση της προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού, που χορηγήθηκε στην Αυστραλία και στη Νέα Ζηλανδία με την εν λόγω απόφαση [κοινοποιηθείσα υπό τον αριθμό Ε(2005) 561] (Κείμενο που παρουσιάζει ενδιαφέρον για τον ΕΟΧ) (2005/209/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (1), και ιδίως το άρθρο 83 παράγραφος 3, Εκτιμώντας τα ακόλουθα: (1) Η απόφαση 2004/288/ΕΚ της Επιτροπής, της 26ης Μαρτίου 2004, για τη χορήγηση προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού στην Αυστραλία και στη Νέα Ζηλανδία (2), προβλέπει ότι χορηγείται στις χώρες αυτές προσωρινή πρόσβαση στα κοινοτικά αποθέματα αντιγόνων για την παρασκευή εμβολίων κατά του αφθώδους πυρετού έως τις 31 Δεκεμβρίου 2004. (2) Η Αυστραλία δεσμεύτηκε να αυξήσει τα αποθέματά της αντιγόνων του ιού του αφθώδους πυρετού και γνωστοποίησε την πρόθεσή της να συνάψει συμφωνία με την Κοινότητα σχετικά με την αμοιβαία πρόσβαση στα αποθέματα ορισμένων αντιγόνων του ιού του αφθώδους πυρετού. Εν αναμονή αυτής της πιθανής συμφωνίας, η Αυστραλία ζήτησε παράταση της προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού. (3) Η Νέα Ζηλανδία ζήτησε παράταση της προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού λόγω απρόβλεπτων καθυστερήσεων στη δημιουργία των δικών της αποθεμάτων τέτοιων αντιγόνων. (4) Λαμβάνοντας υπόψη το μέγεθος και τη διαθεσιμότητα των ποσοτήτων των αντιγόνων που διαθέτει η Κοινότητα στα αποθέματά της, φαίνεται ότι η παράταση που ζητήθηκε από την Αυστραλία και τη Νέα Ζηλανδία είναι δυνατό να χορηγηθεί χωρίς να τίθενται σε κίνδυνο τα σχέδια έκτακτης ανάγκης της Κοινότητας. (5) Κατά συνέπεια, η παράταση της προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού που ζητήθηκε από την Αυστραλία και τη Νέα Ζηλανδία πρέπει να χορηγηθεί και η απόφαση 2004/288/ΕΚ να τροποποιηθεί αναλόγως. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο σημείο 1 του άρθρου 1 της απόφασης 2004/288/ΕΚ, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005». Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 11 Μαρτίου 2005.

[Source: multi_eurlex | Tokens: 2502]